הצוות השוודי של הסקרי קרוזר 30 מ"ר, שהיה היחיד מסוגו שהתחרה באולימפיאדת אנטוורפן (1920), ומטבע הדברים גם ניצח
משט הדינגים באולימפיאדת פריז (1924)
מפרשית 6 מטר שצוותה הארגנטינאי זכה במדליית כסף באולימפיאדת לונדון (1948)
משט מפרשיות 5.5 מטר באולימפיאדת הלסינקי (1952)
צוות הדרגון היווני שזכה במדליית זהב באולימפיאדת רומא. משמאל, יורש העצר היווני, לימים קונסטנטין השני, מלך יוון
השייט הברזילאי טורבן גראל, שזכה בחמש מדליות אולימפיות בדגמי סטאר וסולינג, בין 1984 ל-2004
שיט מפרשיות מדגם פין באולימפיאדת סיאול (1988)
השייט הברזילאי רוברט שיידט עם מדליית הזהב בה זכה בדגם לייזר באולימפיאדת אתונה (2004). שיידט זכה במדליית זהב גם באולימפיאדת אטלנטה (1996), ובשלוש מדליות נוספות בין 2000 ל-2012
השייט הבריטי בן איינסלי, שזכה במדליית זהב בדגם לייזר באולימפיאדת סידני (2000) ובשלוש מדליות זהב רצופות בדגם פין בין 2004 ל-2012
השייטת הנורווגית סירן סונדבי, זוכת מדליית הזהב בדגם יורופ באולימפיאדת אתונה (2004)
השייט הבריטי פול גודיסון, זוכה מדליית הזהב בדגם לייזר באולימפיאדת בייג'ינג (2008)
משט ה-49er באולימפיאדת לונדון (2012)
**שיט** הוא ענף ב**משחקים האולימפיים** מאז אולימפיאדת פריז (1900), וברציפות מאז אולימפיאדת לונדון (1908). עד אולימפיאדת לוס אנג'לס (1984) השתתפו גברים ונשים באותן תחרויות (אם כי רוב המתחרים היו גברים, ובמספר מקרים אף לא התחרו נשים כלל), ומאז אולימפיאדת סיאול (1988) נערכות תחרויות נפרדות.

היסטוריה
--------

מארגני המשחקים האולימפיים הראשונים בעת החדשה, אולימפיאדת אתונה (1896) תכננו לערוך תחרויות שיט, אך אלה בוטלו בסופו של דבר. התחרויות הראשונות נערכו באולימפיאדת פריז (1900), וכללו 14 משטים, שחולקו בהתאם למשקלי הסירות: עד חצי טון, עד טון, עד 2 טון, עד 3 טון, עד 10 טון, עד 20 טון, 20 טון ומעלה וקטגוריה פתוחה. בשש הקטגוריות הראשונות נערכו שני מקצים נפרדים, ובשניהם חולקו מדליות, ואילו בקטגוריות ה-20 טון ומעלה והקטגוריה הפתוחה נערך מקצה אחד. באחד המקצים של סירות עד שני טון ניצחו בני הזוג השווייצרים הרמן והלן דה פורטאלה, ואחיינו של הרמן, ברנאר. בכך, הייתה הלן דה פורטאלה לאישה הראשונה בהיסטוריה להשתתף במשחקים האולימפיים ולזכות באליפות אולימפית.

באולימפיאדת סנט לואיס (1904) לא נערכו תחרויות שיט, והן נכללו מחדש בתוכנית האולימפית באולימפיאדת לונדון (1908). במשחקים אלו סווגו המפרשיות לפי אורכן, בארבע קטגוריות: 6 מטר (צוות של שלושה), 7 מטר (צוות של ארבעה), 8 מטר (צוות של חמישה), 12 מטר (צוות של עשרה). כל מדינה הורשתה לשלוח לכל היותר שני צוותים בכל קטגוריה. תחרות חמישית תוכננה להיערך, בסירות של 15 מטר - בוטלה. באולימפיאדת סטוקהולם (1912) בוטלה קטגוריית הסירות של 7 מטר, ובמקומה נוספה קטגוריה של 10 מטר, ובה צוות של שמונה.

באולימפיאדת אנטוורפן (1920) עלה מספר התחרויות ל-14, אך מספר המשתתפים בכל תחרות היה נמוך מאוד. ב-7 מהתחרויות התחרה רק צוות אחד (דינגי 18 רגל, סירות 6 מטר בכללי 1919, סירות 8 מטר בכללי 1907, סירות 10 מטר בכללי 1907, סירות 10 מטר בכללי 1919, סירות 12 מטר בכללי 1907, סירות 12 מטר בכללי 1919 וסקרי קרוזר 30 מ"ר). מטבע הדברים הצוותים שהשתתפו בתחרויות אלו, הוכרזו כולם כמנצחים. ב-5 תחרויות נוספות התחרו רק שני צוותים, שחלקו במדליות הזהב והכסף: דינגי 12 רגל, 6.5 מטר, 6 מטר בכללי 1919, 7 מטר וסקרי קרוזר 40 מ"ר. בתחרות בסירות 8 מטר בכללי 1919 התחרו שלושה צוותים שחלקו כולם במדליות, ובתחרות בסירות 6 מטר בכללי 1907 התחרו ארבעה צוותים. השייטים הבלגים שסיימו במקום הרביעי במקצה זה, היו השייטים היחידים שלא זכו במדליות באולימפיאדת אנטוורפן.

באולימפיאדת פריז (1924) ירד מספר התחרויות ל-3 בלבד: דינגי (בדגם נאסיונל הצרפתי), ומפרשיות באורך 6 מטרים ו-8 מטרים. לראשונה הוגבל מספר המשתתפים מכל מדינה לצוות אחד בכל קטגוריה. באולימפיאדת אמסטרדם (1928) נערכו תחרויות במתכונת דומה, אך דגם הדינגי הוחלף בדגם של 12 רגל. באולימפיאדת לוס אנג'לס (1932) נוספה תחרות רביעית, במפרשית מדגם סטאר, שבה שני שייטים. באולימפיאדת ברלין (1936) נערכו באופן חד-פעמי תחרויות הדינגי בדגם או-יולה (O-Jolle).

באולימפיאדת לונדון (1948) בוטלו התחרויות במפרשיות 8 מטר, ודגם הדינגי הוחלף לפיירפליי. תחרויות הסטאר ומפרשיות 6 מטר המשיכו להתקיים. לראשונה נערכה גם תחרות בדגם דרגון, ובאופן חד-פעמי נערכה תחרות בדגם סוולו. גם באולימפיאדת הלסינקי (1952) נערכו חמש תחרויות. במקום תחרות הסולו נוספה תחרות במפרשית 5.5 מטר (צוות של שלושה שייטים), ונקבע תקן אחיד לדגם הדינגי, ששימש גם באולימפיאדות הבאות - פין. באולימפיאדת מלבורן (1956) בוטלה תחרות המפרשיות באורך 6 מטר, ובמקומה נערכה באופן חד-פעמי תחרות בדינגי מדגם 12 מ"ר שארפי (בנוסף לתחרות בדגם פין). באולימפיאדת רומא (1960) הוחלף דגם זה בדגם הולנדי מעופף, המיועד לשני שייטים, וששימש גם באולימפיאדות הבאות.

השינוי הבא בדגמי הסירות המשתתפות בתחרויות השיט נערך באולימפיאדת מינכן (1972), אז עלה מספר הדגמים לשישה. תחרות המפרשיות באורך 5.5 מטר בוטלה, ובמקומה נוספו דגמי טמפסט (שני שייטים) וסולינג (שלושה שייטים). באולימפיאדת מונטריאול (1976) נערך שינוי נוסף - בוטלו התחרויות בדגמי דרגון וסטאר, ובמקומם הונהגו תחרויות בדגם 470 ובקטמרן מדגם טורנדו. באולימפיאדת מוסקבה (1980) הוחזר לשימוש דגם הסטאר, על חשבון הטמפסט. באולימפיאדת לוס אנג'לס (1984) עלה מספר תחרויות השיט לשבע, כאשר הונהגו לראשונה תחרויות גלישת רוח, בגלשנים מדגם וינדגליידר.

לאחר 88 שנים שבהן היו תחרויות השיט פתוחות דה-יורה לנשים, אך מועדון כמעט סגור לגברים דה-פקטו, הונהגו, החל מאולימפיאדת סיאול (1988), תחרויות נפרדות לנשים, בשלב זה בדגם 470 בלבד. התחרויות בדגמי הולנדי מעופף, סולינג, סטאר וטורנדו הוגדרו עדיין כתחרויות מעורבות, אך בפועל, לא התחרתה בהן ולו אישה אחת. 3 תחרויות נוספות הוגדרו מלכתחילה כתחרויות לגברים בלבד - התחרות המקבילה בדגם 470, וכן התחרויות בדגם פין וגלישת הרוח (במשחקים אלה בדגם דיוויז'ן 2).

באולימפיאדת ברצלונה (1992) נוספו עוד שתי תחרויות לנשים, בדינגי מדגם יורופ ובגלישת רוח. בדומה לגברים, דגם הגלשנים שהונהג במשחקים אלה היה לכנר A-390. ארבע התחרויות המוגדרות מעורבות נותרו כאלו גם בברצלונה, והפעם גם השתתפה בהם אישה אחת, אנט רי אנדרסן, מצוות הטורנדו הדני. באולימפיאדת אטלנטה (1996) הוחלף דגם ההולנדי המעופף בדגם לייזר, ודגם גלשני הרוח הוחלף למיסטרל. שוב לא השתתפו נשים בארבע התחרויות המעורבות. באולימפיאדת סידני (2000) עלה מספר תחרויות השיט ל-11, כאשר נוספה תחרות מעורבת במפרשית מדגם 49er.

באולימפיאדת אתונה (2004) נוספה תחרות רביעית לנשים, בדגם יינגלינג המיועד לשלוש שייטות, ואילו תחרות הסולינג בוטלה. תחרות הסטאר סווגה מעתה כתחרות לגברים בלבד, בעוד תחרויות הפין הפכו למעורבות. באולימפיאדת בייג'ינג (2008) הומר דגם היורופ בו התחרו נשים בדגם לייזר רדיאל, ובמקביל הוגדרו תחרויות הלייזר כתחרויות לגברים בלבד. דגם גלשני הרוח הוחלף ממיסטרל לניל פרייד RS:X. באולימפיאדת לונדון (2012) בוטלו תחרויות הטורנדו, ודגם האליוט 6 מטר החליף את היינגלינג בתחרויות הנשים.

באולימפיאדת ריו דה ז'ניירו (2016) תחרויות בדגם 49er נערכו בנפרד לגברים ולנשים (נשים התחרו על 49erFX). התחרות בדגם פין תוגדר כתחרות לגברים בלבד. תחרויות הסטאר לגברים והאליוט 6 מטר לנשים יבוטלו, ובמקומן תיערך תחרות בקטמרן מדגם Nacra 17, שתהיה התחרות המעורבת היחידה.

באולימפיאדת טוקיו (2020) (בפועל 2021), נערכה התחרות האחרונה בדגם הפין שהחל להשתתף באולימפיאדות משנת 1948.

באולימפיאדת פריס (2024) יערכו השינויים הבאים: גלשן IQFOiL מחליף את הגלשן ניל פריד RS:X, דגם 470 הופך להיות דגם מעורב ומוסיפים את גלשני המצנח Formula Kite (נשים וגברים).

מיקום התחרויות
--------------

מטבע הדברים, נערכות תחרויות השיט בים הפתוח, או לכל הפחות באגם גדול. לא כל הערים שאירחו את המשחקים האולימפיים שוכנות בסמוך לים או לאגם המתאימים לתחרויות שיט, ובמקרים כאלה נערכו התחרויות בעיר אחרת. במקרה הקיצוני ביותר, של אולימפיאדת מוסקבה (1980), נערכו תחרויות השיט בטאלין, המרוחקת כ-900 ק"מ ממנה. באולימפיאדת אנטוורפן (1920), תחרויות הדינגי 12 רגל אף נערכו מחוץ לבלגיה, בהולנד השכנה.

| אולימפיאדה | אתר התחרויות |
| --- | --- |
| פריז 1900 | מולאן התחרויות לסירות במשקל 10 עד 20 טון נערכו בלה הבר |
| לונדון 1908 | רייד שבאי וייטהתחרויות לסירות 12 מטר נערכו בכפר האנטרס קוויי שבמחוז ארגייל וביוט בסקוטלנד |
| סטוקהולם 1912 | נינסהאמן |
| אנטוורפן 1920 | אוסטנדהתחרויות הדינגי 12 רגל נערכו באמסטרדם |
| פריז 1924 | לה הברתחרויות הדינגי נערכו במולאן |
| אמסטרדם 1928 | דורגרדם |
| לוס אנג'לס 1932 | לוס אנג'לס |
| ברלין 1936 | קיל |
| לונדון 1948 | טורקי |
| הלסינקי 1952 | הרמיה |
| מלבורן 1956 | מפרץ פורט פיליפ |
| רומא 1960 | נאפולי |
| טוקיו 1964 | אנושימה |
| מקסיקו סיטי 1968 | אקפולקו |
| מינכן 1972 | קיל |
| מונטריאול 1976 | קינגסטון (אונטריו) |
| מוסקבה 1980 | טאלין (אסטוניה) |
| לוס אנג'לס 1984 | לונג ביץ' קליפורניה |
| סיאול 1988 | פוסן |
| ברצלונה 1992 | ברצלונה |
| אטלנטה 1996 | סוואנה ג'ורג'יה |
| סידני 2000 | סידני |
| אתונה 2004 | אתונה |
| בייג'ינג 2008 | צ'ינגדאו |
| לונדון 2012 | וימות' ופורטלנד |
| ריו דה ז'ניירו 2016 | ריו דה ז'ניירו |
| טוקיו 2020 (2021) | אנושימה |

שיטת התחרויות
-------------

כל מדינה רשאית לשלוח צוות אחד (או שייט אחד) לכל תחרות. השייטים יוצאים לעשרה שיוטים, ועל כל אחד מהם מקבלים ניקוד בהתאם לדירוגם: שייט שהגיע במקום השלישי מקבל 3 נקודות, שייט שהגיע במקום השביעי מקבל 7 נקודות, וכן הלאה. שייט שנפסל או לא סיים את השיוט מקבל מספר נקודות כמספר המשתתפים ועוד 1. מסך כל הנקודות מופחת הניקוד שניתן לשיוט החלש ביותר של כל שייט. לאחר המשט העשירי, ממשיכים לשיוט המדליות עשרת השייטים שהדירוג המצטבר שלהם בשיטה זו הוא הנמוך ביותר. בשיוט המדליות הניקוד שניתן כפול: שייט שהגיע במקום השלישי מקבל 6 נקודות, שייט שהגיע במקום השביעי מקבל 14 נקודות, וכן הלאה. הנקודות בשיוט המדליות מתווספות על הנקודות בשיוטים המקדימים. השייט שסך כל הנקודות שלו הוא הנמוך ביותר זוכה במדליית זהב, השני מקבל מדליית כסף והשלישי מדליית ארד.

מדליות
------

לאורך השנים זכו שייטים מ-45 מדינות שונות במדליות אולימפיות. המדינות המובילות בענף הן בריטניה וארצות הברית.

|  |  | זהב | כסף | ארד | סך הכל |
| --- | --- | --- | --- | --- | --- |
| 1. | בריטניהבריטניה בריטניה | 30 | 21 | 12 | 63 |
| 2. | ארצות הבריתארצות הברית ארצות הברית | 19 | 23 | 19 | 61 |
| 4. | צרפתצרפת צרפת | 15 | 14 | 20 | 49 |
| 8. | שוודיהשוודיה שוודיה | 10 | 14 | 13 | 37 |
| 3. | נורווגיהנורווגיה נורווגיה | 17 | 11 | 4 | 32 |
| 5. | דנמרקדנמרק דנמרק | 13 | 9 | 9 | 31 |
| 6. | אוסטרליהאוסטרליה אוסטרליה | 13 | 8 | 8 | 29 |
| 10. | הולנדהולנד הולנד | 8 | 9 | 9 | 26 |
| 9. | ניו זילנדניו זילנד ניו זילנד | 9 | 8 | 6 | 23 |
| 7. | ספרדספרד ספרד | 13 | 5 | 3 | 21 |
| 11. | ברזילברזיל ברזיל | 8 | 3 | 8 | 19 |
| 12. | איטליהאיטליה איטליה | 4 | 3 | 8 | 15 |
| 13. | גרמניהגרמניה גרמניה | 3 | 5 | 7 | 15 |
| 14. | ברית המועצותברית המועצות ברית המועצות | 4 | 5 | 3 | 12 |
| 15. | פינלנדפינלנד פינלנד | 2 | 2 | 7 | 11 |
| 16. | ארגנטינהארגנטינה ארגנטינה | 1 | 4 | 5 | 10 |
| 17. | בלגיהבלגיה בלגיה | 2 | 4 | 3 | 9 |
| 18. | קנדהקנדה קנדה | 0 | 3 | 6 | 9 |
| 19. | אוסטריהאוסטריה אוסטריה | 3 | 4 | 1 | 8 |
| 20. | יווןיוון יוון | 3 | 2 | 3 | 8 |
| 21. | הרפובליקה העממית של סיןהרפובליקה העממית של סין סין | 3 | 3 | 2 | 8 |
| 22. | גרמניה המערביתגרמניה המערבית גרמניה המערבית (FRG) | 2 | 2 | 3 | 7 |
| 23. | גרמניה המזרחיתגרמניה המזרחית גרמניה המזרחית (GDR) | 2 | 2 | 2 | 6 |
| 24. | אוקראינהאוקראינה אוקראינה | 1 | 2 | 2 | 5 |
| 25. | פוליןפולין פולין | 1 | 1 | 3 | 5 |
| 26. | שווייץשווייץ שווייץ | 1 | 1 | 1 | 4 |
| 27. | פורטוגלפורטוגל פורטוגל | 0 | 2 | 2 | 4 |
| 28. | קרואטיהקרואטיה קרואטיה | 1 | 2 | 0 | 3 |
| 29. | ישראלישראל ישראל | 1 | 0 | 2 | 3 |
| 30. |  המשלחת הכלל-גרמנית (EUA) | 1 | 1 | 1 | 3 |
| 31. | סלובניהסלובניה סלובניה | 0 | 2 | 1 | 3 |
| 32. |  צוותים מעורבים (ZZX) | 2 | 0 | 0 | 2 |
| 33. | רוסיהרוסיה רוסיה | 0 | 1 | 1 | 2 |
| 34. | בהאמהבהאמה בהאמה | 1 | 0 | 1 | 2 |
| 35. | אירלנדאירלנד אירלנד | 0 | 2 | 0 | 2 |
| 36. | הונגריההונגריה הונגריה | 1 | 0 | 1 | 2 |
| 37. | יפןיפן יפן | 0 | 1 | 1 | 2 |
| 38. | אסטוניהאסטוניה אסטוניה | 0 | 0 | 2 | 2 |
| 39. | הונג קונגהונג קונג הונג קונג | 1 | 0 | 0 | 0 |
| 40. | איי הבתולה של ארצות הבריתאיי הבתולה של ארצות הברית איי הבתולה של ארצות הברית | 0 | 1 | 0 | 1 |
| 41. | האנטילים ההולנדייםהאנטילים ההולנדיים האנטילים ההולנדיים | 0 | 1 | 0 | 1 |
| 42. | ליטאליטא ליטא | 0 | 1 | 0 | 1 |
| 43. | צ'כיהצ'כיה צ'כיה | 0 | 1 | 0 | 1 |
| 44. | קובהקובה קובה | 0 | 1 | 0 | 1 |
| 45. | קפריסיןקפריסין קפריסין | 0 | 1 | 0 | 1 |
| 46. | רוסיהרוסיה רוסיה (אימפריה ) (RU1) | 0 | 0 | 1 | 1 |

שייטים ישראלים במשחקים האולימפיים
---------------------------------

הגולש גל פרידמן מתקבל בישראל עם שובו מאולימפיאדת אתונה (2004) בה זכה במדליית זהב
השייטת שני קדמי שסיימה במקום הרביעי בדגם 470 באולימפיאדת סידני (יחד עם ענת פבריקנט)
שחר צוברי עם מדליית הארד בה זכה בבייג'ינג
השייטת ורד בוסקילה, שסיימה במקום הרביעי בדגם 470 באולימפיאדת בייג'ינג (יחד עם ניקה קורניצקי
הגולשת לי קורזיץ, שסיימה במקום השישי באולימפיאדת לונדון (2012)
המשלחות הישראליות למשחקים האולימפיים כוללות שייטים באופן קבוע מאז אולימפיאדת מינכן (1972). 30 שייטים ייצגו אותה לאורך השנים במשחקים (22 גברים ו-8 נשים), בעיקר בגלישת רוח ובמפרשיות מדגם 470.

השיט הוא הענף שבו ישראל זכתה להישגיה הגבוהים ביותר במשחקים האולימפיים: מדליית זהב אחת ושתי מדליות ארד. הגולש גל פרידמן, שזכה במדליית זהב באולימפיאדת אתונה (2004) היה הספורטאי הישראלי הראשון שזכה במדליית זהב אולימפית, והיחיד עד כה. מדליה זו נוספה למדליית הארד בה זכה באולימפיאדת אטלנטה (1996). הגולש שחר צוברי זכה אף הוא במדליית ארד, באולימפיאדת בייג'ינג (2008). שלושה צמדי שייטים ישראלים סיימו במקום הרביעי: אלדד אמיר ויואל סלע, שהתחרו בדגם הולנדי מעופף באולימפיאדת סיאול (1988), והיו קרובים לזכייה במדליה אולימפית אלמלא נאלצו לוותר על אחד השיוטים שנערך ביום הכיפורים, שייטות ה-470 ענת פבריקנט ושני קדמי באולימפיאדת סידני (2000) ושייטות ה-470 ורד בוסקילה וניקה קורנצקי באולימפיאדת בייג'ינג.

| אולימפיאדה | שייט/ים | דגם | דירוג | הערות |
| --- | --- | --- | --- | --- |
| מינכן 1972 | יאיר מיכאלי ויצחק ניר | הולנדי מעופף | מקום 23 | הפסיקו את השתתפותם לאחר השיוט השישי מתוך שבעה, בעקבות טבח הספורטאים |
| מונטריאול 1976 | יהודה מעיין ויואל סלע | הולנדי מעופף | מקום 17 |  |
| לוס אנג'לס 1984 | יהודה אטדגי | גלישת רוח (לכנר) | מקום 14 |  |
| אלדד אמיר ויואל סלע | הולנדי מעופף | מקום 8 |  |
| שמשון ברוקמן ואיתן פרידלנדר | 470 | מקום 8 |  |
| סיאול 1988 | אלדד אמיר ויואל סלע | הולנדי מעופף | מקום 4 | ויתרו על שיוט אחד, מאחר שנערך ביום הכיפורים והפסידו בשל כך הזדמנות לזכות במדליה אולימפית.
ההישג הטוב ביותר של ספורטאי ישראלי עד אז במשחקים האולימפיים, בכל הענפים.
סלע היה הספורטאי הישראלי הראשון שהשתתף בארבע אולימפיאדות. |
| רן טורטן ודן טורטן | 470 | מקום 18 | התחרו ביום הכיפורים בניגוד להנחיית הוועד האולימפי, ולכן נאסרה השתתפותם לאחר השיוט החמישי מתוך שבעה. |
| ברצלונה 1992 | אלדד אמיר ויואל סלע | הולנדי מעופף | מקום 20 |  |
| שי בכר וארז שמש | 470 | מקום 9 |  |
| עמית ענבר | גלישת רוח (לכנר) | מקום 8 |  |
| אטלנטה 1996 | ענת פבריקנט ושני קדמי | 470 | מקום 12 |  |
| גל פרידמן | גלישת רוח (מיסטרל) |  **מקום 3** | הישראלי השלישי שזוכה במדליה אולימפית; ההישג הטוב ביותר של המשלחת הישראלית באטלנטה |
| ניר שנטל ורן שנטל | 470 | מקום 20 |  |
| סידני 2000 | מיכל בראל היין | גלישת רוח (מיסטרל) | מקום 14 |  |
| עמית ענבר | גלישת רוח (מיסטרל) | מקום 7 |  |
| ענת פבריקנט ושני קדמי | 470 | מקום 4 |  |
| אלי צוקרמן ואלעד רונן | 470 | מקום 13 |  |
| אתונה 2004 | ורד בוסקילה וניקה קורניצקי | 470 | מקום 18 |  |
| אודי גל וגידי קליגר | 470 | מקום 15 |  |
| גל פרידמן | גלישת רוח (מיסטרל) |  **מקום 1** | הספורטאי הישראלי הראשון והיחיד עד כה שזכה במדליית זהב אולימפית בענף השיט, והראשון והיחיד שזכה בשתי מדליות אולימפיות בענף השיט |
| לי קורזיץ | גלישת רוח (מיסטרל) | מקום 13 |  |
| בייג'ינג 2008 | נופר אדלמן | לייזר רדיאל | מקום 18 |  |
| ורד בוסקילה וניקה קורנצקי | 470 | מקום 4 |  |
| אודי גל וגידי קליגר | 470 | מקום 14 |  |
| מעין דוידוביץ' | גלישת רוח (ניל פרייד RS:X) | מקום 10 |  |
| שחר צוברי | גלישת רוח (ניל פרייד RS:X) |  **מקום 3** | ההישג הטוב ביותר של המשלחת הישראלית בבייג'ינג |
| לונדון 2012 | נופר אדלמן | לייזר רדיאל | מקום 30 |  |
| ורד בוסקילה וגיל כהן | 470 | מקום 15 |  |
| ערן סלע וגידי קליגר | 470 | מקום 15 |  |
| שחר צוברי | גלישת רוח (ניל פרייד RS:X) | מקום 19 |  |
| לי קורזיץ | גלישת רוח (ניל פרייד RS:X) | מקום 6 | ההישג הטוב ביותר של המשלחת הישראלית בלונדון (יחד עם המתעמל אלכס שטילוב) |
| ריו דה ז'ניירו (2016) | גיל כהן ונינה אמיר | 470 | מקום 19 |  |
| אייל לוין ודן פרויליך | מקום 19 |  |
| מעין דוידוביץ' | גלישת רוח (ניל פרייד RS:Xׁ) | מקום 7 |  |
| שחר צוברי | מקום 17 |  |
| טוקיו 2020 (2021) | נויה בר עם ושחר טיבי | 470 | מקום 8 |  |
| שי קקון | לייזר רדיאל | מקום 30 |  |
| קטי ספיצ'קוב | גלישת רוח (ניל פרייד RS:Xׁ) | 6 |  |
| יואב כהן | גלישת רוח (ניל פרייד RS:Xׁ) | 4 |  |

קישורים חיצוניים
----------------

ויקישיתוף מדיה וקבצים בנושא **שיט במשחקים האולימפיים** בוויקישיתוף
* 

* אתר האינטרנט הרשמי של שיט במשחקים האולימפיים

| ענפי ספורט אולימפיים |
| --- |
| 

|  |
| --- |
| **משחקי הקיץ:**
אופניים: אופני BMX • אופני BMX בסגנון חופשי • אופני הרים • אופני כביש • אופני מסלול | אגרוף | אתלטיקה | בדמינטון | בייסבול | ג'ודו | גולף | גלישת גלים | הוקי שדה | היאבקות: היאבקות בסגנון חופשי • היאבקות בסגנון יווני רומי | הרמת משקולות | התעמלות: התעמלות אמנותית • התעמלות מכשירים • טרמפולינה | חתירה | טאקוונדו ​| טיפוס | טניס | טניס שולחן | טריאתלון | ירי ספורטיבי | כדורגל | כדוריד | כדורסל | כדורסל 3x3 | כדורעף: כדורעף • כדורעף חופים | סופטבול ​| סיף | סקייטבורדינג | קאנו/קיאק: קאנו • קיאק | קראטה | קרב חמש מודרני | קשתות | רוגבי שביעיות | רכיבה: איוונטינג | רכיבה אמנותית | קפיצות ראווה | שחייה: כדורמים • קפיצה למים • שחייה תחרותית • שחייה צורנית • שחייה במים פתוחים | שיט 
**ענפים אולימפיים בעבר**: לקרוס | משיכת חבל | פולו

---

**משחקי החורף:**
ביאתלון | הוקי קרח | החלקה על הקרח: החלקה אמנותית • החלקה מהירה • החלקה מהירה במסלול קצר | לוז' | מזחלות: בובסלי • סקלטון |
סקי: גלישת שלג • סקי אלפיני • סקי בסגנון חופשי • סקי למרחקים • סקי נורדי משולב • קפיצות סקי | קרלינג

---

 |

 |